Screenshot: 24ur, Google Street View



JAKA glavobolja i visoka temperatura prisilile su dvoje slovenskih turista koji su ljetovali u okolici Zadra da potraže pomoć liječnika u zadarskoj bolnici. Tamo su im dijagnosticirali atipičnu upalu pluća.



Kipar Metod Frlec i psihologinja Liljana Šprah izjavili su kako je higijena u zadarskoj bolnici u najmanju ruku - vrlo upitna.



Stropovi se raspadaju, tuševi i odvodi su prljavi, plijesan se nalazi posvuda... Brojni su razlozi koji su dvoje Slovenaca iz zadarske bolnice natjerali na to da se liječe u Ljubljani. Između ostaloga, tvrde kako im je jedna medicinska sestra rekla kako se ona, iako u bolnici radi, u njoj ne bi liječila.

"Sve je prljavo i raspadnuto. Bili smo na Zaraznom odjelu, a izgledalo je kao da ćemo tamo pokupiti neku zarazu. Boja je padala s hladnjaka, tuš je bio prljav, a iznad njega se raspada strop. Kad nam se otkačila infuzija zvali smo sestru, a došla je čistačica koje je to popravila. Dijagnoza je bila atipična upala pluća, ali stanje nam se nije popravljalo", pričaju supružnici koji su odlučili da će se, iako bolesni, vratiti u Sloveniju.



Pobjegli u Ljubljanu



"Sate i sate smo se vozili po autocesti pod antibioticima", pričaju.



Vlasnik apartmana u kojemu su Slovenci ljetovali, Zvonko Jurin, odvezao ih je njihovim autom do Ljubljane, gdje im je u Infektivnoj bolnici dijagnosticirana legionarska bolest.



"Nisu tražili da ih vozim, to je meni palo na pamet", govori on.

Zaraza iz vode?



"Voda dolazi cijevima ispod mora, iz Zadra", objasnio je Jurin.



Iz Instituta za javno zdravlje tvrde da su izlazili na teren, ali nisu našli nikoga u apartmanu.



"Ja bih volio zbog sebe da to riješe. Da je problem u vodi, zarazili bismo se valjda i mi. Vidjet ćemo kad dođu, najavili su se", priča vlasnik apartmana.



Legionarska bolest



Uzročnik legionarske bolesti prenosi se zrakom prilikom stvaranja vodenog aerosola. Čovjek se zarazi udisanjem aerosola u kojem su prisutne bakterije legionele. Najčešći je način stvaranja vodenog aerosola raspršivanje vode u sustavima za ovlaživanje zraka, odnosno rashlađivanje raznih postrojenja preko rashladnih tornjeva; prigodom umivanja i tuširanja preko slavina, odnosno tuševa; u bazenima s pjenom. Udisanjem aerosola moguća je infekcija legionelom koja ulazi u dišne putove. Bolest se ne prenosi s čovjeka na čovjeka.



"Ako se legionela ne prepozna na vrijeme, često završi smrću", govori Blaž Pečavar, infektolog u ljubljanskoj bolnici, prenosi 24ur.

Tekst se nastavlja ispod oglasa

Zatvoreni hoteli

Prošle godine su na Krku, u Baški, zatvorena su četiri hotela i jedan kamp jer se jedan od bivših gostiju zarazio legionelom. Odluka o zatvaranju hotela donijeta je nakon što je o zaraženom čovjeku informiran Europski centar za praćenje legionarske bolesti.